Interkulturelles Deutsch – Lernen und Lehren

V dňoch 27. októbra až 3. novembra 2019 som sa zúčastnil na intenzívnom štruktúrovanom kurze „Interkulturelles Deutsch – Lernen und Lehren“ v severonemeckom dolnosaskom meste Winsen/Luhe. Ako samotný názov prezrádza, kurz bol zameraný na vyučovanie a zároveň i na zdokonalenie sa v cudzom jazyku, s dôrazom na hovorené slovo.

Vďaka týždňovému pobytu v Nemecku som mal možnosť stretnúť sa a komunikovať s mnohými domácimi obyvateľmi, ale aj prisťahovalcami a inými účastníkmi kurzu. Popritom som sa oboznamoval nielen s miestnou kultúrou, tradíciami, zvykmi, ale aj rôznymi školskými systémami, čo ma v mnohom obohatilo a rozšírilo môj obzor.

Za veľký prínos považujem aj spoznanie tunajších reálií, konkrétne miest Winsen/Luhe, Lűneburg a predovšetkým metropoly Hamburg. V neposlednom rade som mal možnosť získať množstvo inšpiratívnych materiálov k výučbe nemeckého jazyka.

Ako obohacujúcu skúsenosť hodnotím aj možnosť hospitácií na Gymnáziu Winsen/Luhe a prítomnosť na vyučovaní nemeckého jazyka pre prisťahovalcov z Afriky a Južnej Ameriky. Nadobudnuté kontakty môže naša škola využiť pri prípadnej spolupráci či výmenných pobytoch s nemeckou stranou.

Účasť na samotnom kurze hodnotím veľmi pozitívne a odporúčam ju všetkým svojim kolegom, ktorí chcú získať širší obzor o danej krajine, zdokonaliť sa v cudzom jazyku a rozvíjať sa po profesionálnej i osobnostnej stránke. V neposlednom rade ide o skvelú príležitosť, ktorú možno zúročiť priamo vo vyučovacom procese, prípadne pri eventuálnej spolupráci s inými školami v rámci výmenných pobytov alebo iných aktivít.

Mgr. Martin Adamec